Man gevonnis vir wrede dubbelmoordCorrie en Gerrie Visser. Foto: Verskaf “Ek kan dalk vergewe, maar ek gaan nooit vergeet nie.” Só sê Marius Visser nadat die man wat sy ouers in Desember 2016 vermoor het, tot lewenslange tronkstraf gevonnis is. “Hoe vergewe jy so iemand?” Corrie Visser (76) en sy vrou, Gerrie (79), is by hul huis in Pretoria se Moot-gebied deur January Mahlangu aangeval. Albei is verskeie kere met ŉ snoeiskêr gesteek en gewurg. Corrie is op die toneel dood verklaar en Gerrie ŉ paar dae later in die hospitaal oorlede. Mahlangu is tot lewenslange tronkstraf gevonnis vir die moord op Gerrie en 30 jaar tronkstraf vir die moord op Corrie. Hy is ook tot 15 jaar gevonnis op aanklag van roof met verswarende omstandighede. Mahlangu was die egpaar se tuinier. “Hy het vier jaar vir my pa-hulle gewerk. Hy [Corrie] het hom altyd goed behandel. Dis hoe my pa was.” “Ons sal nooit die waarheid weet nie. Ons sal nooit presies weet wat gebeur het nie,” het Visser gesê in reaksie op Mahlangu se bewerings in die hof dat hy Corrie met die snoeiskêr aangeval het omdat laasgenoemde glo nie sy bonus wou betaal nie. Mahlangu het ook beweer hy het Gerrie daarna aangeval omdat hy bang was sy bel die polisie. “Hoekom sal jy twee oumense doodmaak wat swak sig gehad en gesukkel het om te loop? Pleks kom veg hy teen mense wat kan terugveg. Die doodstraf moet teruggebring word. Albei my kinders se oupas is vermoor. My kinders vat dit hard.” Pretoria News berig regter Bert Bam het tydens vonnisoplegging gesê daar is baie gevalle waar weerlose mense aangeval word. “Ons howe het weekliks daarmee te doen, indien nie elke dag nie. Die howe lê strawwe vonnisse op, maar desondanks lyk dit of die aanvalle toeneem.” Bam het ook gesê Mahlangu het sy slagoffers geen genade betoon nie, en nog minder berou vir sy dade getoon.